Etter at en bjørn drepte to sauer i Ringebu, har Fylkesmannen innvilget fellingstillatelse på bjørnen.

Fredag ble to sauer drept av en bjørn i Ringebu kommune. Nå har Fylkesmannen bestemt at bjørnen skal felles, skriver Gudbrandsdølen Dagningen.

Sjansen for at bjørnen skal gjøre ytterligere skade vurderes som stor, som er grunnen til fellingstillatelsen.

Les også: Ulven herjer. Over 100 sauer er drept på kort tid

Rådgiver ved miljøvernavdelingen hos Fylkesmannen i Oppland, Stein Egil Granli, sier sauekadavrene ble funnet innenfor område Vekkom i Ringebu.

– To søyer er dokumentert tatt av bjørn. Det er fellingslederen som organiserer jakta, sier Granli til lokalavisa.

Fellingstillatelsen varer fram til 16. juni klokka 12.00. Området for skadefellingen er Ringebu øst, avgrenset fra riksveg 27 i nord, til Øyer grense i sør.

Ifølge Forskning.no ble det i fjor registrert 136 ulike bjørner i Norge. Det er 12 færre enn året før.